
PATVIRTINTA 	  
Kupiškio rajono savivaldybės
administracijos direktoriaus 
2025 m. balandžio  d. įsakymu Nr. ADV-

KUPIŠKIO RAJONO SAVIVALDYBĖS ADMINISTRACIJOS
PRIEKABIAVIMO, SEKSUALINIO PRIEKABIAVIMO IR SMURTO
PREVENCIJOS IR ETIKOS POLITIKA

I SKYRIUS
BENDROSIOS NUOSTATOS

1. Kupiškio rajono savivaldybės administracija (toliau – Savivaldybės administracija) vadovaujasi nuostata, kad kiekvienas Savivaldybės administracijos darbuotojas, narys ar kitas suinteresuotas asmuo gerbia kito asmens orumą, mandagiai ir pagarbiai bendrauja su kitais, savo elgesiu užtikrina darbo aplinką, kurioje kitas asmuo nepatiria priešiškų, neetiškų, žeminančių, agresyvių, užgaulių, įžeidžiančių veiksmų.
2. Politikos tikslas – užtikrinti, kad Savivaldybės administracijos darbuotojai nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į darbuotojo ar darbuotojų grupės garbę ir orumą, fizinį ar psichologinį neliečiamumą ar kuriais siekiama darbuotoją ar darbuotojų grupę įbauginti, sumenkinti ar įstumti į bejėgę padėtį.
3. Politika apima šias sritis – smurtą ir priekabiavimą, įskaitant psichologinį smurtą, smurtą ir priekabiavimą dėl lyties (smurtas ir priekabiavimas nukreiptas prieš asmenis dėl jų lyties arba neproporcingai paveikiantis tam tikros lyties asmenis, įskaitant seksualinį priekabiavimą), – bet koks nepriimtinas elgesys ar jo grėsmė, nesvarbu, ar nepriimtinu elgesiu vieną kartą ar pakartotinai siekiama padaryti fizinį, psichologinį, seksualinį ar ekonominį poveikį, ar nepriimtinu elgesiu šis poveikis padaromas arba gali būti padarytas, ar tokiu elgesiu įžeidžiamas asmens orumas arba sukuriama bauginanti, priešiška, žeminanti ar įžeidžianti aplinka ar / ir atsirado arba gali atsirasti fizinė, turtinė ir  / ar neturtinė žala.
4. Politika neapima seksualinio priekabiavimo, nustatyto Lietuvos Respublikos baudžiamajame kodekse, sudėties ir baudžiamojo persekiojimo veiksmų. 
5. Politika parengta vadovaujantis Lietuvos Respublikos Konstitucija, Lietuvos Respublikos darbo kodeksu, Lietuvos Respublikos vyriausiojo valstybinio darbo inspektoriaus patvirtintu Smurto ir priekabiavimo darbe prevencijos priemonių aprašu, Kupiškio rajono savivaldybės administracijos etikos kodeksu (1 priedas)  ir kitais Lietuvos Respublikos teisės aktais.
6. Politika netaikoma darbuotojų santykiams privačioje erdvėje arba kai tai nesusiję su darbo santykiais.
7. Savivaldybės administracijoje draudžiama priekabiauti ir smurtauti prieš Savivaldybės administracijos darbuotojus, darbdavio įgaliotus asmenis, darbdaviui atstovaujančius asmenis bei tikrinamų ūkio subjektų darbuotojus, socialinius bei kitus partnerius, taip pat į kitus suinteresuotus asmenis.
8. Savivaldybės administracijos darbuotojai privalo aktyviai dalyvauti geranoriškos, žmogaus orumą gerbiančios, lygias galimybes ir nediskriminavimą užtikrinančios darbo aplinkos kūrime, pagarbiai bendrauti su kitais, savo elgesiu užtikrinti darbo aplinką, kurioje kitas darbuotojas ir / ar asmuo nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, stiprinti autoritetą ir pasitikėjimą.
II SKYRIUS
SĄVOKOS

9. Atsakingas asmuo – Savivaldybės administracijos direktoriaus įsakymu paskirtas darbuotojas, pirmasis gaunantis pranešimą dėl priekabiavimo, seksualinio priekabiavimo ir smurto darbe ir informuojantis  Savivaldybės administracijos direktorių. 
10. Darbuotojas – asmuo, su Savivaldybės administracija susijęs darbo santykiais.
11. Kiti suinteresuoti asmenys – Savivaldybės administracijos veikloje dalyvaujantys asmenys.
12. Komisija – Savivaldybės administracijos direktoriaus įsakymu sudaryta komisija priekabiavimo, seksualinio priekabiavimo  ir smurto atvejams tirti.
13. Nukentėjusysis – darbuotojas, prie kurio priekabiavo (priekabiauja / grasina) ir / ar prieš kurį smurtavo (smurtauja / grasina) darbuotojas ir / ar jų grupė.
14. Priekabiavimas – nepageidaujamas elgesys, kai dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikimų ar pažiūrų, amžiaus, lytinės orientacijos, negalios, etninės priklausomybės, religijos, sveikatos būklės, ketinimo turėti vaiką (vaikų), įvaikį (įvaikių), globotinį (globotinių), rūpintinį (rūpintinių) (toliau – vaikas), santuokinės ir šeiminės padėties, priklausymo politinėms partijoms, profesinėms sąjungoms ir asociacijoms, aplinkybių, nesusijusių su darbuotojų dalykinėmis savybėmis, asociacijų laisvės, laisvų kolektyvinių derybų ir teisės imtis kolektyvinių veiksmų principais siekiama įžeisti arba įžeidžiamas asmens orumas ir siekiama sukurti arba sukuriama bauginanti, priešiška, žeminanti ar įžeidžianti aplinka.
15. Seksualinis priekabiavimas – asmeniui, prie kurio priekabiaujama, nepriimtinas ar nepageidaujamas, užgaulus, žodžiu, raštu ar fiziniu veiksmu išreikštas seksualinio pobūdžio elgesys su asmeniu, turint tikslą pakenkti asmens orumui, ypač sukuriant bauginančią, priešišką, žeminančią ar įžeidžiančią aplinką. 
16. Skundžiamasis – darbuotojas, dėl kurio netinkamo / nepageidaujamo elgesio pateiktas pranešimas (skundas) dėl smurto, priekabiavimo ar seksualinio priekabiavimo.
17. Smurtas – veikimu ar neveikimu asmeniui daromas tyčinis fizinis, psichinis, seksualinis ar kitas poveikis, dėl kurio asmuo patiria neturtinę, fizinę ar materialinę žalą.
18. Fizinis smurtas – tai tyčinis ir nepageidautinas veiksmas, pvz., kumščiavimas, mušimas, spyrimas, stumdymas, tempimas ir kt., dėl kurio patiriama fizinė trauma arba kūno sužalojimas.
19. Psichologinis smurtas – tai bet koks nepageidautinas veiksmas, įskaitant įkalinimą, izoliavimą, žodinį įžeidimą, asmens orumo pažeminimą, gąsdinimą, psichologinę agresiją, grasinimą panaudoti fizinę jėgą arba kitą elgesį, kuris gali menkinti tapatumo, orumo ir savivertės jausmą ir pakenkti fizinei, psichinei, dvasinei, moralinei ar socialinei darbuotojo sveikatai, saugai ir gerovei.
20. Komentaras – žodžiu, raštu, kitais veiksmais socialinėje aplinkoje arba virtualioje erdvėje pareikšta nuomonė arba teiginys.
21. Pranešimas (skundas) – rašytinis arba žodinis informacijos pateikimas apie galimą smurto ir priekabiavimo atvejį.
22. Politikos pažeidimas – tai Politikoje nustatytų normų pažeidimas arba nurodymas smurtauti ar priekabiauti, padarytas dėl darbuotojo (-ų) veiksmų / kaltės.
23. Socialinė padėtis – fizinio asmens įgytas išsilavinimas, kvalifikacija, turima nuosavybė, gaunamos pajamos, teisės aktuose nustatytos valstybės paramos poreikis ir / arba kiti su asmens finansine (ekonomine) padėtimi susiję veiksniai.
24. Privatus gyvenimas (privati erdvė) – tai darbuotojo asmeninis gyvenimas ir veikla, nesusijusi su jo pareigų atlikimu ir / ar vieša veikla.
25. Šmeižimas – atvejis, kai darbuotojas (-ai) sąmoningai paskleidė tikrovės neatitinkančią informaciją, galinčią paniekinti, pažeminti arba kitaip neigiamai paveikti kitą asmenį, pvz., pakirsti pasitikėjimą juo.
26. Žeminimas – elgesys, kai menkinamas asmuo gali pasijusti negerbiamas ir nevertinamas.
27. Ujimas – pasikartojantis užgaulus elgesys, siekiant kerštingai, piktybiškai pažeminti ir pakenkti.
28. Grasinimas – įvardintas žadėjimas panaudoti fizinę jėgą ar valdžią ir jo sukelta fizinės, psichologinės, seksualinės skriaudos baimė arba kitos neigiamos pasekmės.
III SKYRIUS
PAGRINDINIAI SMURTO IR PRIEKABIAVIMO PREVENCIJOS POLITIKOS PRINCIPAI

29. Įgyvendindamas lyčių lygybės ir nediskriminavimo kitais pagrindais principus, darbdavys, neatsižvelgdamas į darbuotojo lytį, rasę, tautybę, pilietybę, kalbą, kilmę, socialinę padėtį, tikėjimą, įsitikinimus ar pažiūras, amžių, lytinę orientaciją, negalią, sveikatos būklę, santuokinę ir šeiminę padėtį, etninę priklausomybę, priklausymą politinėms partijoms, profesinėms sąjungoms ar asociacijoms, religiją (išskyrus atvejus, kai darbuotojas dirba religinėse bendruomenėse, bendrijose ar centruose, jeigu reikalavimas darbuotojui dėl išpažįstamos religijos, tikėjimo ar įsitikinimų, atsižvelgiant į religinės bendruomenės, bendrijos ar centro etosą, yra įprastas, teisėtas ir pateisinamas), ketinimą turėti vaiką, taip pat į tai, kad darbuotojas naudojasi numatytomis teisėmis ar kitais įstatymuose numatytais pagrindais, privalo:
29.1. priimdamas į darbą, taikyti vienodus atrankos kriterijus ir sąlygas;
29.2. sudaryti vienodas darbo sąlygas, galimybes tobulinti kvalifikaciją, siekti profesinio tobulėjimo, persikvalifikuoti, įgyti praktinės darbo patirties, taip pat teikti vienodas lengvatas;
29.3. taikyti vienodus darbo vertinimo ir atleidimo iš darbo kriterijus;
29.4. už tokį patį ir vienodos vertės darbą mokėti vienodą darbo užmokestį;
29.5. imtis priemonių, kad darbuotojas darbo vietoje nepatirtų priekabiavimo, seksualinio priekabiavimo ir nebūtų duodami nurodymai diskriminuoti, taip pat nebūtų persekiojamas ir būtų apsaugotas nuo priešiško elgesio ar neigiamų pasekmių, jeigu pateikia skundą dėl diskriminacijos ar dalyvauja byloje dėl diskriminacijos;
29.6. imtis tinkamų priemonių, kad asmenims su negalia būtų sudarytos sąlygos gauti darbą, dirbti, siekti karjeros arba mokytis, įskaitant tinkamų darbo sąlygų sudarymą, jeigu dėl tokių priemonių nebus neproporcingai apsunkinamos darbdavio pareigos. 
30. Savivaldybės administracija imasi priemonių ir užtikrina, kad pateikę pranešimą (skundą) ar dalyvaujantys pranešimo (skundo) dėl smurto ir priekabiavimo nagrinėjime darbuotojai būtų apsaugoti nuo priešiško elgesio ar persekiojimo bei su tuo susijusių neigiamų pasekmių.
31. Savivaldybės administracija imasi visų įmanomų priemonių ir užtikrina, kad darbuotojui (-ams), patyrusiam (-iems) smurtą ir / ar priekabiavimą darbe, būtų suteikta visa būtinoji pagalba, pvz., psichologo konsultacija, medicinos gydytojo pagalba, teisininko konsultacija bei informacija apie kitos pagalbos galimybes.
32. Savivaldybės administracija yra atsakinga už saugių ir sveikų darbo sąlygų, kurios užkirstų kelią smurtui, priekabiavimui ir patyčioms, bei palankios aplinkos sudarymą.
33. Sprendimai, susiję su priėmimu į darbą, atleidimu iš darbo, darbo rezultatų vertinimu, kompensacijomis, apmokėjimu už darbą ir kitomis išmokomis, paaukštinimu pareigose, atostogomis, elgesiu darbe bei kitais aktualiais klausimais, priimami vadovaujantis moterų ir vyrų lygių galimybių, vienodo užmokesčio už vienodą ar vienodos vertės darbą bei vienodo požiūrio į visus principais, atsižvelgiant į objektyvius kriterijus ir veiksnius.
34. Savivaldybės administracija, organizuodama savo veiklą, kuria atvirą aplinką, kurioje būtų pripažįstami ir vertinami visų darbuotojų individualūs skirtumai, potencialas ir jų indėlis. Kiekvienas darbuotojas turi teisę dirbti tokioje aplinkoje, kurioje būtų skatinama pagarba kiekvieno asmens orumui ir nebūtų patiriami priešiški, neetiški, žeminantys, agresyvūs, užgaulūs, įžeidžiantys veiksmai.
35. Smurtu ir priekabiavimu nelaikomas teisės aktuose nustatytų teisių ir pareigų įgyvendinimas, išskyrus atvejus, kai šiomis teisėmis ir / ar pareigomis piktnaudžiaujama.

IV SKYRIUS
GALIMOS SMURTO IR PRIEKABIAVIMO FORMOS

36. Savivaldybės administracijoje laikomasi nuostatos, kad bet kokia forma galintis pasireikšti smurtas, priekabiavimas, įskaitant seksualinį priekabiavimą, psichologinį smurtą, kitas netinkamas / nepageidaujamas elgesys ar naudojimasis užimama padėtimi yra draudžiami, nepriimtini ir nesuderinami su Savivaldybės administracijos darbuotojo elgesiu. 
37. Dažniausiai smurtas ir priekabiavimas gali pasireikšti fiziniais, verbaliniais ar neverbaliniais veiksmais.
38. Nepriimtini ar nepageidaujami smurto ir priekabiavimo fiziniai veiksmai:
38.1. fiziniai prisilietimai, fizinio ar psichologinio diskomforto sukėlimas, nesilaikant pagarbaus fizinio atstumo;
38.2. fizinis smurtas (stumdymas, trenkimas, purtymas, tampymas, tyčinis daiktų mėtymas ir kt.);
38.3. įžeidžiantys ar nepagarbūs gestai;
38.4. įkyrus dėmesio rodymas.
39. Nepriimtini ar nepageidaujami smurto ir priekabiavimo verbaliniai veiksmai:
39.1. kalbėjimo tonas, riksmai, nevaldomos emocijos, kurie gali žeisti, žeminti ar kelti neigiamas asociacijas; 
39.2. įžeidžiantys ar nepagarbūs juokeliai ir / ar pokštai, sarkazmas, šaipymasis, kandi ironija;
39.3. nepagrįstos pastabos, kaltinimai, vieša kritika dėl atliktų užduočių;
39.4. neapykantos kalba, apkalbos, gandų skleidimas, šmeižtas;
39.5. grasinimas ar kitoks bauginantis elgesys, kuriuo siekiama priversti suvokti priklausomybę / atlikti tam tikrą veiksmą / paklusti smurtautojui / nuslopinti galimą pasipriešinimą;
39.6. raginimas / nurodymas nebendrauti / ignoruoti / izoliuoti;
39.7. pasikartojantis nuolatinis konfliktų eskalavimas, tyčinis nenoras spręsti problemas;
39.8. familiarus pasisveikinimo būdas, naudojami nepagarbūs kreipiniai – pravardės, mažybiniai kreipiniai;
39.9. nepageidaujami įžeidžiantys komentarai apie fizinę išvaizdą ar aprangą, pažiūras, asmeninį gyvenimą; 
39.10. grasinimai atleisti iš darbo, perkelti į žemesnes pareigas, neskirti užduočių ir pan.;
39.11. tyčinis tikrovės neatitinkančios informacijos paskleidimas, siekiant padaryti žalą;
39.12. noras išjuokti profesines ir / ar asmenines darbuotojo savybes, užgauliojimas, žeminimas.
40. Nepriimtini ar nepageidaujami smurto ir priekabiavimo neverbaliniai veiksmai:
40.1. sąmoningas darbuotojo izoliavimas / atskyrimas nuo bendrų veiklų, dalykinio bendravimo nebuvimas;    
40.2. nesidalijimas informacija, prašymų ir poreikių nepaisymas, neigimas ir pan.;
40.3. neigiamo nusistatymo konkretaus asmens atžvilgiu demonstravimas;
40.4. informacijos apie asmenį rinkimas, kai tai nesusiję su atliekamomis darbo funkcijomis; 
40.5. įžeidžiančio pobūdžio, žeminančių garbę ir orumą pranešimų, žinučių siuntimas;
40.6. priešiškas elgesys;
40.7. nepakantumas skirtingoms pažiūroms;
40.8. nepagrįstas darbo sąlygų bloginimas, lyginant su kitais darbuotojais arba nesant objektyvioms priežastims.
41. Seksualinis priekabiavimas yra viena iš labiausiai nepageidaujamų priekabiavimų formų, kuri gali pasireikšti fiziniais, verbaliniais ar neverbaliniais veiksmais.
42. Nepriimtini ar nepageidaujami seksualinio priekabiavimo fiziniai veiksmai:
42.1. prisilietimas (pvz., plekšnojimas, glostymas, glamonėjimas, grybštelėjimas, siekimas pabučiuoti, bučiavimas), kai kitas darbuotojas / asmuo išreiškė aiškų nesutikimą;
42.2. persekiojimas;
42.3. intymių santykių siekimas, kai kitas darbuotojas / asmuo išreiškė aiškų nesutikimą. 
43. Nepriimtini ar nepageidaujami seksualinio priekabiavimo verbaliniai veiksmai:
43.1. seksualinio turinio pasisakymai ar užuominos, žeminančios moteris ir vyrus ar lytį dėl fizinių savybių;
43.2. seksualinio turinio pasisakymas, kuriais siekiama pasityčioti iš kito asmens;
43.3. pasimatymų, apsikabinimų reikalavimas, kai asmuo išreiškė aiškų nesutikimą;
43.4. seksualinių santykių reikalavimas mainais už pageidaujamas pareigas ar kitas galimybes.
44. Nepriimtini ar nepageidaujami seksualinio priekabiavimo neverbaliniai veiksmai:
44.1. seksualinio turinio filmuotos medžiagos, nuotraukų, piešinių ar kitų vaizdinių priemonių rodymas;
44.2. materialinių priemonių siuntimas ar dovanojimas.
45. Kiekvienam Savivaldybės administracijos darbuotojui, pastebėjusiam įvairias smurto išraiškas, priekabiavimą, seksualinį priekabiavimą kito darbuotojo atžvilgiu, rekomenduojama netoleruoti tokio elgesio ir paskatinti nukentėjusįjį pareikšti šiuos veiksmus atlikusiam darbuotojui, kad toks elgesys nepageidaujamas ir turi būti nedelsiant nutrauktas, taip pat ir patiems pasakyti pastabą netinkamai besielgiantiems darbuotojams apie nepriimtiną / nepageidaujamą jų elgesį. 
46. Priekabiavimo, seksualinio priekabiavimo ir smurto formų sąrašas nėra baigtinis ir gali pasireikšti kitokiais būdais, kurie nėra akivaizdūs, tačiau kuria nemalonią, bauginančią, žeminančią ar įžeidžiančią darbo aplinką.
V SKYRIUS
SMURTO IR PRIEKABIAVIMO ATPAŽINIMO BŪDAI

47. Norint užtikrinti smurto ir priekabiavimo darbo aplinkoje prevenciją ir užkirsti kelią jo pasikartojimui, svarbu kuo anksčiau atpažinti smurto požymius ir imtis veiksmų. 
48. Smurtui, ypatingai psichologiniam, būdingi šie pagrindiniai požymiai:
48.1. tyčinis elgesys;
48.2. piktnaudžiavimas turima valdžia / įgaliojimais;
48.3. stiprėjimas;
48.4. pasikartojimas;
48.5. trukmė.
49. Konfliktams būdingi požymiai:
49.1. konfliktai būna atsitiktiniai ir nereguliarūs;
49.2. inicijuoti gali abi pusės;
49.3. abi konflikto pusės gali aptarti konflikto dalyką ir rasti bendrą abiem pusėms priimtiną sprendimą;
49.4. konflikto tikimybė mažėja, kai geriau suprantami konfliktuojančių šalių motyvai ir argumentai;
49.5. abiejų šalių problema, reikalaujanti atsižvelgti į vienas kito požiūrį;
49.6. reakcija į konfliktą yra spontaniška ir sukelia nusiminimą, nuovargį ir pan.;
49.7. abiejų konfliktuojančių pusių savijauta: įtempta.
50. Smurtui būdingi požymiai:
50.1. smurtas – reguliarūs veiksmai;
50.2. smurtą taikančio ir jį patiriančio darbuotojo vaidmenys paprastai nesikeičia;
50.3. smurto veiksmų / išraiškų neįmanoma sėkmingai aptarti, nėra pokyčių po diskusijos;
50.4. konfliktai stiprėja ir dažnėja;
50.5. smurtas vyksta dėl galios disbalanso (ekonominio, valdžios, fizinės jėgos);
50.6. pripažįstamas tik vienas požiūris;
50.7. smurtauti pasirengiama sąmoningai;
50.8. nukentėjusio asmens savijauta: bejėgiškumas, baimė, savigrauža.

VI SKYRIUS
SMURTO IR PRIEKABIAVIMO ŠALINIMO IR KONTROLĖS PRIEMONIŲ PLANAS

	Eil. Nr.
	Priemonės pavadinimas
	Esamos priemonės
	Planuojamos priemonės

	1.
	Užtikrinti, kad darbuotojams būtų suteikti pakankami ištekliai komunikavimui su Savivaldybės administracijos atstovais ir kolegomis palaikyti.
	Darbuotojai, kurių darbas susijęs su kelionėmis, arba darbuotojai dirba pavieniui, yra aprūpinti mobiliaisiais telefonais.
	Nuolat peržiūrėti turimų priemonių techninę būklę. 

	2.
	Užtikrinti, kad darbuotojai turėtų pakankamai įgūdžių atlikti jiems skirtą darbą.
	Darbuotojai, kuriems trūksta žinių ar įgūdžių, yra apmokomi darbo vietoje pagal poreikį.
	Nuolat vykdyti stebėseną.

	3.
	Supažindinti  darbuotojus su pozityvaus elgesio / etikos taisyklėmis, kurios aiškiai nustato nepageidaujamą, nepagarbų, neetišką  elgesį, įskaitant ir diskriminavimą dėl amžiaus, negalios, šeimyninės padėties, lyties, nuomonės, įsitikinimų ar kt. ir jo pasekmes.
	Patvirtintas etikos kodeksas, kuris paskelbtas www.kupiskis.lt, skelbimų lentose Savivaldybės administracijoje.
	Pasitaikant konfliktinėms situacijoms, papildyti etikos kodeksą naujomis normomis, kad būtų užkirstas kelias tokiems konfliktams ateityje.

	4.
	Užtikrinti darbuotojams sistemingą informacijos pateikimą, kaip atpažinti netinkamą elgesį, kaip užkirsti kelią psichologinio smurto plitimui, kaip įgyti emocinį atsparumą bei kaip tinkamai bendrauti, kaip paskleisti informaciją, gauti pagalbą, daryti pranešimus ir t. t.
	Parengta ir pateikta darbuotojams informacija„ nuolat pildoma.
	Pateikti informaciją darbuotojams, supažindinti darbuotojus jiems prieinamose vietose, viešai.

	5.
	Užtikrinti, kad darbe kylantys pavojai būtų įvertinti ir jiems užkirstas kelias.
	Atliktas profesinės rizikos vertinimas.
	Pasitaikius konfliktinėms situacijoms, pasikeitus skyrių vedėjams / seniūnams  arba pasikeitus didžiajai daliai darbuotojų skyriuje, organizuoti psichosocialinių profesinės rizikos veiksnių pakartotinį vertinimą.

	6.
	Aiškiai apibrėžti darbuotojų vaidmenį, funkcijas ir atsakomybę.
	Parengti pareiginiai nuostatai.
	Supažindinti darbuotojus pasirašytinai. 

	7.
	Rengti susitikimus ir diskutuoti apie darbuotojams kylančias problemas. Skatinti darbuotojus patiems  rasti problemų šaltinį ir jas šalinti.
	Individualūs pokalbiai su darbuotojais.
	Savivaldybės administracijos skyriaus vedėjai 1 kartą per mėnesį rengia susitikimus su skyriaus darbuotojais ir diskutuoja apie darbuotojams kylančias problemas.

	8.
	Nuolat teikti informaciją, komunikuoti, kaip spręsti tarpasmeninius ir išorinius konfliktus. Ypač svarbu užtikrinti, kad būtų tinkama komunikacija tarp specialistų ir darbuotojų. 
	Savivaldybės administracijos skyriaus vedėjai nuolat informuojami dėl psichosocialinės aplinkos, profesinės rizikos veiksnių vertinimo.
	Supažindinti ir informuoti visus naujai paskirtus Savivaldybės administracijos skyriaus vedėjus dėl psichosocialinės aplinkos, profesinės rizikos veiksnių vertinimo.

	9.
	Darbo erdvę planuoti taip, kad darbuotojai būtų apsaugoti nuo smurto (pvz., specialios užtvaros, stebėjimo sistema).  
	Parengta ir pateikta darbuotojams informacija, nuolat pildoma.
	Pateikti informaciją darbuotojams, supažindinti darbuotojus jiems prieinamose vietose, viešai.

	10.
	Laikytis kovos su smurtu prieš personalą politikos ir aiškiai tai išdėstyti visuomenei (nurodant, kad smurtas nebus toleruojamas ir kaip organizacija spręs smurto prieš personalą problemas).  
	Parengta ir pateikta darbuotojams informacija, nuolat pildoma.
	Pateikti informaciją darbuotojams, supažindinti darbuotojus jiems prieinamose vietose, viešai.



VII SKYRIUS
REKOMENDUOJAMAS SAVIVALDYBĖS ADMINISTRACIJOS DARBUOTOJŲ IR KITŲ SUINTERESUOTŲ ASMENŲ ELGESYS, SIEKIANT IŠVENGTI PRIEKABIAVIMO, SEKSUALINIO PRIEKABIAVIMO IR SMURTO

51. Savivaldybės administracijoje rekomenduojama laikytis šių principinių nuostatų:
51.1. būti sąmoningu, žinoti ar numanyti, koks potencialus elgesys gali būti laikomas seksualiniu priekabiavimu ir smurtu;
51.2. būti atidžiu ir jautriu kitiems Savivaldybės administracijos darbuotojams ir kitiems suinteresuotiems asmenims, gerbti jų privatų gyvenimą, pažiūras, įsitikinimus, jų fizinį ir psichinį neliečiamumą, stengtis suvokti, ar jo žodžiu, raštu ar fiziniu veiksmu išreikštas elgesys gali sukelti nemalonias, nepageidaujamas, orumą žeidžiančias pasekmes, gali trukdyti kitą asmenį darbo aplinkoje, dėl ko jis gali nesugebėti tinkamai vykdyti savo funkcijas, pvz.:
51.2.1. familiarus pasisveikinimo būdas;
51.2.2. komplimentai, nesusiję su realiomis asmens savybėmis;
51.2.3. komentarai apie fizinę išvaizdą ar aprangą, žmogaus identiteto požymius;
51.2.4. neetiški komentarai apie pažiūras, silpnybes ar stiprybes, jo privatų gyvenimą;
51.2.5. neetiški kreipiniai (pvz., vardų trumpiniai, pravardės, mažybiniai kreipiniai);
51.2.6. seksualinio pobūdžio, įžeidžiantys ar nepagarbūs juokeliai ar pokštai;
51.2.7. fiziniai prisilietimai prie Savivaldybės administracijos darbuotojo ar kito suinteresuoto asmens, fizinio ar psichologinio diskomforto sukėlimas, nesilaikant pagarbaus fizinio atstumo;
51.2.8. įkyrus dėmesio rodymas, fizinės išvaizdos apžiūrinėjimas;
51.2.9. kalbėjimo tonas, reiškiami garsai ir judesiai, kurie gali žeisti, žeminti žmogų ar kelti seksualinio pobūdžio asociacijas;
51.2.10. žeminančių garbę ir orumą vizualinių priemonių naudojimas (plakatai, nuotraukos, piešiniai, daiktai ir kt.);
51.2.11. įžeidžiančio pobūdžio, žeminančių garbę ir orumą pranešimų, žinučių siuntimas.
52. Siekiant išvengti asmeniui nemalonaus, nepriimtino elgesio bei šio elgesio neigiamų pasekmių, esant abejonėms, kad tam tikras elgesys gali būti nepageidaujamas arba gali priversti kitą asmenį jaustis nepatogiai, žeminti jo orumą, rekomenduotina iš anksto pasiteirauti, aptarti su Savivaldybės administracijos darbuotojais ir kitais suinteresuotais asmenimis, ar tam tikras elgesys, bendravimo forma yra priimtini.
53. Jei Savivaldybės administracijos darbuotojas ar kitas suinteresuotas asmuo žodžiu, veiksmais ar atsako nebuvimu parodo, kad tam tikras elgesys, nesusijęs ir / ar nebūtinas darbo funkcijų vykdymui, jam nėra priimtinas, privaloma nedelsiant nutraukti tokį elgesį ir apriboti bendravimą iki privalomo vykdant darbo funkcijas.
54. Nebūti pasyviu Politikos nuostatas pažeidžiančio elgesio stebėtoju, bet imtis aktyvių veiksmų tokiam elgesiui sustabdyti. Jeigu toks elgesys vyksta, netoleruoti jo, nelaikyti to pokštu ar nevykusiu pajuokavimu, neskatinti tokio elgesio pritariančia šypsena, juoku ar kitais tokį elgesį palaikančiais veiksmais.
55. Patyrus tokį elgesį, turintį priekabiavimo, seksualinio priekabiavimo, smurto požymius, patartina ramiai, mandagiu tonu pasakyti ar pranešti taip besielgiančiam asmeniui, kad šis elgesys nepriimtinas ir turi būti nutrauktas. Tai gali būti padaryta ir elektroniniu laišku ar žinute. Rekomenduotina paaiškinti, kokie gestai, žodžiai, komentarai, fizinis elgesys ar kiti veiksmai yra nemalonūs, sukuria žeminančią, įžeidžiančią darbinę ar studijų aplinką.
56. Patartina visus įvykusius priekabiavimo, seksualinio priekabiavimo, smurto veiksmus (elgesį) fiksuoti, užsirašyti laiką, liudytojus ir kitas reikšmingas aplinkybes.
57. Jeigu priekabiavimas, seksualinis priekabiavimas ar smurtas vyko kito Savivaldybės administracijos darbuotojo ar kito suinteresuoto asmens atžvilgiu, rekomenduotina padrąsinti jį prabilti apie tai, skatinti kreiptis į šiuos veiksmus atlikusį asmenį ir nedelsiant jam pranešti, kad toks elgesys yra nepageidaujamas.
VIII SKYRIUS
PRANEŠIMŲ APIE SMURTĄ IR PRIEKABIAVIMĄ TEIKIMO TVARKA

58. Savivaldybės administracijos darbuotojas, pagrįstai manantis, kad prie jo yra priekabiaujama, seksualiai priekabiaujama ar prieš jį yra naudojamas psichologinis ir / ar fizinis smurtas, pateikia patvirtintos formos pranešimą (skundą) (2 priedas) atsakingam asmeniui ar el. paštu pranesk@kupiskis.lt,  kuris sprendžia dėl gauto pranešimo nagrinėjimo, arba skyriaus vedėjui / seniūnui, o jei tai susiję su tiesioginiais vedėjo / seniūno veiksmais – Savivaldybės administracijos direktoriui.
59. Pateiktas pranešimas (skundas) Komisijos nagrinėjamas tik tuo atveju, jei jame nurodytas nukentėjusysis, galimas pažeidėjas, galimo pažeidimo data / laikotarpis, vieta, kitos faktinės aplinkybės ir kiti argumentai arba kai pakanka įrodymų, kuriais grindžiamas pranešimas (skundas) apie skundžiamus veiksmus / galimą pažeidimą, ir gali būti užtikrinta sąžininga pranešimo (skundo) tyrimo eiga.
60. Pranešimą (skundą) rekomenduojama pateikti per įmanomai trumpiausią laiką nuo skundžiamų veiksmų padarymo arba paaiškėjimo dienos.
61. Pranešime (skunde) pateikiama ši informacija:
61.1. atvejo detalūs paaiškinimai apie patirto smurto, priekabiavimo atvejį ir faktines aplinkybes; 
61.2. galimi liudytojai, jeigu tokie buvo;
61.3. turimi įrodymai (garso įrašai, susirašinėjimai ir pan.). 
62. Gautas pranešimas (skundas) laikomas konfidencialia informacija ir negali būti paviešintas asmenims, kurie nėra susiję su galimu Politikos pažeidimu ar jo tyrimu, išskyrus atvejus, kai pats nukentėjusysis jau yra paviešinęs šią informaciją. 
63. Smurtas, priekabiavimas, įskaitant priešišką elgesį prieš darbuotoją, kuris pateikė pranešimą (skundą) dėl galimo Politikos pažeidimo, yra draudžiamas ir laikomas šiurkščiu tarnybinių/darbo pareigų pažeidimu.

IX SKYRIUS
PRANEŠIMŲ APIE SMURTĄ IR PRIEKABIAVIMĄ NAGRINĖJIMAS

64. Atsakingas asmuo, gavęs pranešimą (skundą), informuoja nukentėjusįjį apie galimybę pasinaudoti nemokama teisine pagalba, kreipiantis į nemokamas teisines paslaugas teikiančias įstaigas dėl konsultacijos, pagalbos surenkant įrodymus smurto ir / ar priekabiavimo atveju.
65. Pranešimo (skundo) nagrinėjimas grindžiamas šiais principais:
65.1. nekaltumo – skundžiamasis laikomas nekaltu, iki bus priimtas sprendimas dėl Politikos pažeidimo; 
65.2. operatyvumo – nagrinėjimas atliekamas per įmanomai trumpiausią terminą; 
65.3. betarpiškumo – nukentėjusiajam, skundžiamajam, liudytojui (-ams) sudaromos visos galimybės pateikti savo veiksmų vertinimą ir paaiškinimus;
65.4. objektyvumo ir nešališkumo – atvejo nagrinėjimas atliekamas objektyviai, neturint išankstinių nuostatų dėl aplinkybių vertinimo.
66. Atsakingas asmuo apie visus gautus pranešimus (skundus) apie galimus smurto ir priekabiavimo atvejus ir pradėtus tyrimus informuoja Savivaldybės administracijos direktorių.
67. Komisiją sudaro 2 (du) nariai ir 1 (vienas) Komisijos pirmininkas, kurie yra paskirti Savivaldybės administracijos direktoriaus įsakymu. 
68. Komisijos nariai privalo užtikrinti konfidencialumą. Komisijos nariams draudžiama atskleisti bet kokią su tyrimu susijusią informaciją asmenims, nedalyvaujantiems tyrimo procedūroje. Komisijos nariai pasirašo konfidencialumo deklaraciją (3 priedas). Komisijos nariui, atskleidusiam kitiems asmenims su tyrimu susijusią informaciją, taikoma drausminė atsakomybė. 
69. Apklausiant nukentėjusįjį ar skundžiamąjį asmenį, apklausoje gali dalyvauti ir jo atstovas.
70. Pranešimą ar skundą rekomenduojama pateikti per įmanomai trumpiausią laiką nuo skundžiamų veiksmų padarymo arba paaiškėjimo dienos.
71. Atlikusi tyrimą, Komisija įvertina jo metu gautus duomenis ir per 5 darbo dienas parengia bei pateikia išvadą atsakingam asmeniui, kuris priima sprendimą dėl drausminės atsakomybės ar kitų priemonių taikymo.
72. Pranešimas ar skundas ištiriamas ar prevencijos procedūra atliekama per įmanomai trumpiausią laiką, bet ne ilgiau nei per 1 mėnesį nuo pranešimo ar skundo gavimo dienos.
73. Pranešimo ar skundo tyrimo terminas Savivaldybės administracijos gali būti pratęsiamas tik tuo atveju, jei dėl pateisinamų aplinkybių (ligos ir pan.) nėra galimybės apklausti nukentėjusiojo, skundžiamojo ar liudytojo. Sprendimą dėl termino pratęsimo priima Komisijos pirmininkas.
74. Nukentėjusysis dėl smurto ir / ar priekabiavimo atvejo gali kreiptis ir į kitas teisėsaugos institucijas ir informuoti jas apie galimo pažeidimo atvejį ir / ar perduoti joms nagrinėjimą. 
75. Savivaldybės administracija gali taikyti prevencijos priemones, kurių tikslas – net ir nesant akivaizdžių priekabiavimo, seksualinio priekabiavimo ar smurto požymių ar kitų profesinės etikos pažeidimų, užtikrinti saugią ir pagarbią darbinę aplinką Savivaldybės administracijos.
76. Prevencijos priemonės taikomos ir tuomet, jeigu nukentėjęs asmuo pageidauja tik sudrausminti skundžiamąjį ir užkirsti kelią tokiems veiksmams ateityje, tačiau nepageidauja, kad būtų pradėtas tyrimas arba nėra pakankamo pagrindo tyrimui pradėti.
77. Prevencija vykdoma pokalbio forma, kurio metu atsakingas asmuo atskirai bendrauja su skundžiamuoju, dalyvaujant ar nedalyvaujant nukentėjusiam asmeniui, siekiant taikiai išspręsti kilusius nesutarimus.
X SKYRIUS 
BAIGIAMOSIOS NUOSTATOS

78. Visiems darbuotojams Politika yra privaloma, jie turi laikytis nustatytų įpareigojimų bei atlikdami darbo funkcijas vadovautis Politikoje nustatytais principais. Darbuotojai su šia Politika ir jos pakeitimais gali susipažinti viešai prieinamoje vietoje. 
79. Politika yra peržiūrima ir, esant poreikiui, atnaujinama atsižvelgiant į gautus pranešimus apie smurtą ir priekabiavimą, nustatytus smurto ir priekabiavimo atvejus, pasikeitus galimiems jų pavojams ar atsiradus naujų pavojų. 
80. Savivaldybės administracijos darbuotojas (-ai), pažeidęs (-ę) Politikos nuostatas, atsako teisės aktų nustatyta tvarka.
81. Savivaldybės administracija darbuotojams organizuoja mokymus apie smurto ir priekabiavimo pavojus, prevencines priemones, darbuotojų teises ir pareigas smurto ir priekabiavimo srityje, mokymų periodiškumas nustatytas vadovaujantis Smurto ir priekabiavimo darbe prevencijos priemonių aprašu, patvirtintu Lietuvos Respublikos vyriausiojo valstybinio darbo inspektoriaus 2024 m. gruodžio 17 d. įsakymu Nr. EV-221.
82. Darbuotojai papildomai su mokymo medžiaga apie smurto ir priekabiavimo pavojus, prevencines priemones, darbuotojų teises ir pareigas smurto ir priekabiavimo srityje gali susipažinti kreipdamiesi į skyriaus vedėją / seniūną.
_______________________________



Kupiškio rajono savivaldybės administracijos    priekabiavimo, seksualinio priekabiavimo
ir smurto prevencijos ir etikos politikos
1 priedas 

KUPIŠKIO RAJONO SAVIVALDYBĖS ADMINISTRACIJOS ETIKOS KODEKSAS

I SKYRIUS
BENDROSIOS NUOSTATOS

1. Kupiškio rajono savivaldybės administracijos (toliau – Savivaldybės administracija) etikos kodeksas (toliau – Kodeksas) nustato veiklos ir elgesio principus, profesinės etikos normas, kuriomis, vykdydami tarnybines pareigas, turi vadovautis Savivaldybės administracijoje dirbantys asmenys (toliau – darbuotojai).
2. Kodeksas parengtas vadovaujantis Lietuvos Respublikos Konstitucija, Lietuvos Respublikos darbo kodeksu ir kitais teisės aktais.

II SKYRIUS
PAGRINDINIAI PRINCIPAI

3. Savivaldybės administracija gerbia savo darbuotojų pagrindines teises, elgiasi su jais sąžiningai ir pagarbiai, sudaro saugias darbo sąlygas, skatina geriausią darbuotojų sugebėjimų panaudojimą bei vystymą, o taip pat suteikia visiems lygias galimybes profesinėje srityje.
4. Darbuotojai privalo būti lojalūs, elgtis savarankiškai, sąžiningai, objektyviai, protingai, nesavanaudiškai, laikytis aukštų profesinės etikos standartų ir vengti situacijų, dėl kurių galėtų kilti interesų konfliktas.
5. Darbuotojai privalo vienodai traktuoti kitus asmenis ir vengti bet kokios diskriminavimo formos (rasinės, nacionalinės, lyčių, dėl amžiaus, fizinės negalios, politinių pažiūrų, filosofinės pasaulėžiūros, religinių įsitikinimų ir kt.).
6. Darbuotojai privalo stropiai, efektyviai ir visiškai išnaudodami savo gebėjimus vykdyti jiems pavestas pareigas, suvokti savo pareigų ir prievolių svarbą, palaikyti ir stiprinti visuomenės pasitikėjimą savivalda. Darbuotojai privalo laikytis įstatymų ir kitų teisės aktų reikalavimų.
III SKYRIUS
SANTYKIAI SU KITOMIS ORGANIZACIJOMIS, PASLAUGŲ GAVĖJAIS IR VISUOMENE

7. Interesų konfliktas:
7.1. darbuotojai turi vengti bet kokių veiksmų, kurie gali neigiamai įtakoti jų veiklą, susijusią su Savivaldybės administracijos objektyvumu ir šališkumu. Darbuotojų gebėjimas veikti objektyviai gali būti sumenkinamas, jei jie turi asmeninių interesų ar įsipareigojimų, prieštaraujančių teisėtiems Savivaldybės administracijos veiklos interesams. Su tarnyba nesusiję ar asmeniniai interesai – tai bet kokia galima nauda patiems darbuotojams, jų šeimoms, giminaičiams, draugams ar pažįstamiems;
7.2. darbuotojai negali piktnaudžiauti savo pareigomis, naudoti dokumentų, patvirtinančių einamas pareigas ir suteiktus įgaliojimus, siekdami paveikti nepavaldžius asmenis priimti jiems palankų sprendimą.
8. Dovanos, pramogos ir kyšininkavimas:
8.1. darbuotojai, laikydamiesi aukščiau išdėstyto veiklos objektyvumo principo, negali priimti ar duoti dovanų, siūlyti ar priimti pramogų, bei kitos asmeninės naudos, kuri kokiu nors būdu galėtų įtakoti jų veiklą, susijusią su Savivaldybės administracijos veikla;
8.2. darbuotojai gali priimti kvietimus į su veikla susijusius priėmimus, kultūrinius renginius ar vaišes, jeigu tai nesukels įsipareigojimų, susijusių su darbine veikla;
8.3. tiesioginis ar netiesioginis kyšio siūlymas, žadėjimas ar priėmimas yra netoleruotinas. Apie bet kokius tokio pobūdžio veiksmus turi būti nedelsiant pranešta skyriaus vedėjui / seniūnui arba Savivaldybės administracijos direktoriui.
9. Konfidenciali informacija:
9.1. labai svarbu užtikrinti Savivaldybės administracijos konfidencialios informacijos apsaugą. Konfidenciali informacija – tai viešai neskelbtina turtinė, finansinė, techninė informacija, o taip pat duomenys apie darbuotojus ir paslaugų gavėjus. Darbuotojas privalo žinoti, kuri informacija yra konfidenciali, o jei abejoja, privalo tai išsiaiškinti;
9.2.  darbuotojas negali atskleisti informacijos kitam asmeniui, nedirbančiam Savivaldybės administracijoje, išskyrus atvejus, kai turi tam leidimą. Darbuotojui taip pat draudžiama atskleisti konfidencialią informaciją savo šeimos nariams ir draugams. Tais atvejais, kai asmenys, nedirbantys Savivaldybės administracijoje, yra supažindinami su slapta informacija, turi būti užtikrintas tolesnis šios informacijos saugumas. Savivaldybės administracijos viduje konfidenciali informacija turėtų būti atskleidžiama tik tuomet, kai tai yra būtina;
9.3. darbuotojai negali naudoti konfidencialios informacijos neteisėtiems tikslams. Jie taip pat privalo imtis veiksmų, apsaugosiančių slaptą informaciją nuo praradimo, vagystės, neteisėto naudojimo ar pakeitimo;
9.4. darbuotojams, išeinantiems iš Savivaldybės administracijos, turi būti primenama dėl jų atsakomybės ir toliau saugoti bei neviešinti konfidencialios informacijos, kurią sužinojo dirbdami Savivaldybės administracijoje;
9.5. Savivaldybės administracija tikisi, kad nauji darbuotojai, atėję iš kitų įstaigų, nepaviešins pastarųjų konfidencialios informacijos.
10. Savalaikis informacijos paviešinimas:
10.1 Savivaldybės administracija teisės aktų nustatyta tvarka teikia visuomenei informaciją nepažeidžiant teisės aktuose nustatytų įgaliojimų;  
10.2. kiekvienas darbuotojas, valdantis informaciją apie paslaugas, negali jos paviešinti, kol ji nėra oficialiai paskelbiama, o taip pat turi imtis priemonių, užtikrinančių Savivaldybės administracijos savalaikio informacijos paviešinimo įsipareigojimų laikymąsi.
11. Sveikata, saugumas, aplinkosauga:
11.1. Savivaldybės administracija laikosi sistemingo požiūrio dėl asmens sveikatos saugumo ir aplinkos valdymo, tokiu būdu siekdama užtikrinti ilgalaikį veiklos gerinimą;
11.2. Savivaldybės administracija sprendžia aukščiau minėtus klausimus kaip ir bet kokią kitą svarbią savo veiklos sritį, numato siektinus uždavinius ir būdus tiems tikslams pasiekti, taip pat vertina bei tobulina savo veiklą;
11.3. pagrindinės veiklos kryptys – tai rizikos faktorių valdymas, darbuotojų ir kitų suinteresuotų asmenų konsultavimas, nuostolių atlyginimas;
11.4. tikimasi, kad darbuotojai ir partneriai bus sąmoningi ir laikysis asmens sveikatos, saugumo ir tvarios plėtros standartų, taisyklių ir procedūrų.
12. Sutarčių valdymas:
12.1. darbuotojai turi sudaryti ir vykdyti sandorius pagal savo kompetenciją ir laikydamiesi oficialiai nustatytos tvarkos;
12.2. darbuotojai privalo užtikrinti, kad Savivaldybės administracijos sutartys būtų kruopščiai ir laiku fiksuojamos apskaitos dokumentuose. Jie turi nedelsiant pranešti apie dokumentuose atsiradusius netikslumus ar klaidas.
13. Dalyvavimas politinėje veikloje:
13.1. Savivaldybės administracija nedalyvauja politinių partijų, politinių organizacijų vykdomoje veikloje. Tačiau dialoge su vyriausybe, politinėmis partijomis ir organizacijomis Savivaldybės administracija turi teisę ir pareigą, vykdydama teisėtą veiklą, informuoti valdžios ir politinių partijų ir organizacijų atstovus apie savo oficialią poziciją dėl bet kokio klausimo, kuris tiesiogiai įtakoja Savivaldybės administracijos veiklą,  jos darbuotojus. Savivaldybės administracija taip pat turi teisę išsakyti savo nuomonę dėl klausimų, kurie gali turėti atgarsį visuomenėje, kurioje Savivaldybės administracija vysto savo veiklą;
13.2. darbuotojams leidžiama dalyvauti politinėje veikloje, kelti savo kandidatūrą rinkimuose, vadovauti rinkiminei kampanijai, rinkti lėšas ar kitaip prisidėti prie partijos vykdomos veiklos, tačiau šie veiksmai turi būti aiškiai atskirti nuo jų tarnybinės veiklos ir atsakomybės. Jie turi užtikrinti, kad jų išsakyta politinė pozicija būtų suprasta kaip jų asmeninė, o ne Savivaldybės administracijos nuomonė.
IV SKYRIUS
TARPUSAVIO SANTYKIAI SAVIVALDYBĖS ADMINISTRACIJOJE

14. Darbuotojai privalo būti lojalūs vieni kitiems ir bendradarbiauti. Lojalumas – tai pagalba, patarimas, atvirumas ir skaidrumas bendraujant su Savivaldybės administracijos direktoriumi,  skyrių vedėjais / seniūnais ir kitais kolegomis, Savivaldybės administracijos direktoriaus, skyriaus vedėjo / seniūno  pavestų tikslų įgyvendinimas ir jų nurodymų laikymasis. Darbuotojai turi stengtis palaikyti Savivaldybės administracijoje darbingą ir draugišką aplinką, užkirsti kelią konfliktams, šalinti nesutarimų priežastis, būti mandagūs, paslaugūs ir tvarkingi.
15. Skyrių vedėjai / seniūnai privalo mandagiai bendrauti su pavaldiniais, aiškiai ir suprantamai duoti jiems nurodymus.
16. Savivaldybės administracijos netoleruojamas psichologinis smurtas bei  nepageidaujamas elgesys, toks kaip: 
16.1. grasinimai (pvz., atleisti iš darbo, bloginti darbo sąlygas sudarant darbo grafikus ir kt.);
16.2. pasiekimų nuvertinimas (pvz., kritika darbuotojui dėl atliktų užduočių jį žeminant, siekiant įžeisti ir kt.);
16.3. šmeižtas (pvz., tikrovės neatitinkančios informacijos, galinčios padaryti žalos asmens garbei ir orumui, paskleidimas. Šmeižtu dažnai siekiama apkaltinti kitą asmenį nebūtais dalykais ir kt.);
16.4. pasikartojančios neigiamos pastabos (pvz., nemalonūs skirtingo turinio komentarai ir kt.);
16.5. ignoravimas (pvz., izoliavimas, atribojimas nuo kolektyvo ir bendrų veiklų, nesidalinimas informacija ir kt.);
16.6. manipuliavimas (pvz., darbuotojui nustatomas neadekvatus darbo krūvis, manipuliavimas darbo užmokesčiu, keliami neįgyvendinami reikalavimai ir kt.);
16.7. nepagrįsta kritika (pvz., destruktyvi kritika darbuotojui dėl atliktų užduočių jį žeminant, siekiant įžeisti ir kt.);
16.8. sarkazmas (pvz., piktas pašiepimas, kandi ironija ir kt.);  
16.9. noras išjuokti (pvz., darbuotojo ar darbuotojų grupės elgesys, kai kolektyvo pajuokai yra pateikiamos asmeninės ir profesinės kito asmens savybės, laidomos pašaipios pastabos apie darbuotoją ar asociatyvūs juokai, sukuriama priešiška ir neetiška aplinka, kurioje darbuotojas jaučiasi užgauliojamas, žeminamas ir kt.);
16.10. riksmai (pvz., bendravimas pakeltu tonu, nevaldomos emocijos ir kt.);
16.11. viešas žeminimas (pvz., žeminantys komentarai darbuotojo atžvilgiu, darbuotojo sumenkinimas, panieka ir kt.);
16.12. priekabiavimas – nepageidaujamas elgesys, kai dėl asmens lyties siekiama įžeisti arba įžeidžiamas asmens orumas ir siekiama sukurti arba sukuriama bauginanti, priešiška, žeminanti ar įžeidžianti aplinka;
16.13. seksualinis priekabiavimas – tai nepageidaujamas užgaulus, žodžiu, raštu ar fiziniu veiksmu išreikštas seksualinio pobūdžio elgesys su asmeniu, kai tokį elgesį lemia tikslas ar jo poveikis pakenkti asmens orumui, ypač sukuriant bauginančią, priešišką, žeminančią ar įžeidžiančią aplinką. Seksualinio priekabiavimo atvejui būdinga:
16.13.1. priklausomumo ir pavaldumo santykiai tarp priekabiautojo ir asmens, prie kurio priekabiaujama (pvz., skyriaus vedėjas / seniūnas – pavaldinys);
16.13.2. užgaulus, įžeidžiantis, orumą žeminantis ir nepageidaujamas elgesys;
16.13.3. įvairūs nepageidaujami veiksmai, pasireiškiantys skirtingomis seksualinio priekabiavimo formomis: žodine (seksualinio pobūdžio siūlymai, pastabos, užuominos, pokalbiai, juokeliai, seksualinių ypatybių, kūno formų, fiziologinių funkcijų aptarinėjimas girdint asmeniui ir jo kolegoms), fizine (lietimas, apkabinimas, bučiavimas) ir neverbaline (seksualinio turinio žinutės, laiškai, vaizdo įrašai, paveikslėliai);
16.14. persekiojimas – asmens traktavimas mažiau palankiai, lyginant su kitais asmenimis, dėl pranešimo ar skundo pateikimo, liudijimo priekabiavimo ar seksualinio priekabiavimo atveju, dalyvavimo priekabiavimo ar seksualinio priekabiavimo tyrimo procese.
17. Darbuotojai privalo saugoti Savivaldybės administracijos turtą, nesinaudoti juo asmeniniais tikslais ir neleisti naudotis trečiosioms šalims. Visa įranga ir priemonės darbuotojams skiriamos naudotis tarnyboje, išskyrus atvejus, kai Savivaldybės administracijos teisės aktai jomis leidžia naudotis asmeniniais tikslais.
18. Darbuotojai privalo kiek įmanydami apriboti Savivaldybės administracijos išlaidas, kad turimi ištekliai būtų panaudoti racionaliausiai.
19. Ne darbo metu darbuotojai privalo elgtis pagal visuotinai priimtas elgesio normas.

V SKYRIUS
BAIGIAMOSIOS NUOSTATOS

20. Jei darbuotojai sužino apie pažeidimus arba įtaria, jog galėjo būti nesilaikoma Savivaldybės administracijos veiklos principų ir etikos kodekso, jie turėtų kreiptis į savo skyriaus vedėją / seniūną patarimo. Asmuo taip pat gali konsultuotis su Savivaldybės administracijos direktoriumi,  ypač tada, kai skyriaus vedėjo / seniūno įtraukimas yra nepageidaujamas.
21. Nustačius, kad darbuotojas elgėsi neetiškai, nepagarbiai ir nepageidaujamai kitų darbuotojų ar Savivaldybės administracijos atžvilgiu, gali būti taikomas nušalinimas nuo darbo, o padaryti pažeidimai gali būti prilyginami šiukščiam darbo drausmės pažeidimui ir gali būti taikomos sankcijos, numatytos Lietuvos Respublikos darbo kodekse ir kituose teisės aktuose.


____________________________________________________________




Kupiškio rajono savivaldybės administracijos    priekabiavimo, seksualinio priekabiavimo
ir smurto prevencijos ir etikos politikos
2 priedas 

PRANEŠIMAS APIE KUPIŠKIO RAJONO SAVIVALDYBĖS ADMINISTRACIJOJE
GALIMAI PATIRTĄ PRIEKABIAVIMĄ, SEKSUALINĮ PRIEKABIAVIMĄ IR  SMURTĄ 


Kupiškio rajono savivaldybės administracijos
priekabiavimo, seksualinio priekabiavimo ir smurto prevencijos komisijai
	


(data)

	Bendrieji duomenys:

	Darbuotojo pareigos
	

	Darbuotojo vardas ir pavardė
	

	Galimai patirto priekabiavimo, seksualinio priekabiavimo ir smurto data, vieta, laikas, kitos svarbios faktinės aplinkybės
	

	Kokia priekabiavimo, seksualinio priekabiavimo ir smurto forma naudota:

	Fizinis: užgauliojimas veiksmais (pargriovimas, kumštelėjimas, spjaudymas, daiktų atiminėjimas ar gadinimas ir kt.)


	Elektroninis: smurtaujama susirašinėjant el. paštu, socialiniuose tinkluose, naudojantis ryšio priemonėmis (asmeninių gyvenimo detalių viešinimas, skaudinantis bendravimas pokalbių kambariuose, nemalonių žinučių ar el. laiškų gavimas ir kt.)


	Psichologinis, emocinis smurtas: žeidžiantys žodžiai, pastabos, grasinimai, draudimai, kaltinimai, patyčios, gąsdinimai ir kt.


	Kita (nurodykite):


	Ar tai pasikartojantys veiksmai, trunkantys ilgą laiką (pateikite papildomą svarbią informaciją)?
	

	Duomenys apie galimai smurtaujantį (-čius) ir / ar priekabiaujantį (-čius) asmenį (-is):

	Darbuotojo (-ų) pareigos
	

	Darbuotojo (-ų) vardas ir pavardė
	

	Liudytojų kontaktiniai duomenys
	




	
	
	


(darbuotojo vardas ir pavardė)			            (parašas)


                                                                          Kupiškio rajono savivaldybės administracijos    priekabiavimo, seksualinio priekabiavimo
ir smurto prevencijos ir etikos politikos
3 priedas 

PRIEKABIAVIMO, SEKSUALINIO PRIEKABIAVIMO IR SMURTO APLINKYBIŲ TYRIMO KOMISIJOS NARIO KONFIDENCIALUMO DEKLARACIJA

___________
(data)
Kupiškis

Aš, __________________________________________________________________________,
(vardas, pavardė)

Kupiškio rajono savivaldybės administracijos direktoriaus __________________ įsakymu _________
(data)                               (Nr.)

paskirtas (-a) priekabiavimo, seksualinio priekabiavimo ir smurto aplinkybių tyrimo komisijos                       nariu (-e),
PASIŽADU:
1. Neatskleisti jokios su tyrimu susijusios informacijos.
2. Visus duomenis ir informaciją, gautą atliekant tyrimą, naudoti ir saugoti tik įstatymų ir kitų teisės aktų nustatytais tikslais ir tvarka.
3. Man patikėtus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.


_________________                                                                    _______________________________
(parašas)                                                                                                      (vardas, pavardė) 


______________________________________________






Kupiškio rajono savivaldybės administracijos    priekabiavimo, seksualinio priekabiavimo
ir smurto prevencijos ir etikos politikos
4 priedas 

KUPIŠKIO RAJONO SAVIVALDYBĖS ADMINISTRACIJOS DARBUOTOJŲ, PATYRUSIŲ ARBA GALIMAI PATYRUSIŲ PRIEKABIAVIMO, SEKSUALINIO PRIEKABIAVIMO
IR SMURTO DARBE, VEIKSMŲ SCHEMA

